RESOLUCIÓN do 22 de maio de 2025 pola que se dá publicidade as axudas concedidas ao abeiro da Resolución do 19 de decembro de 2024 pola que se establecen as bases reguladoras das axudas á conservación da contorna paisaxística e loita contra a erosión nos viñedos da Ribeira Sacra e se convocan para o ano 2025 mediante tramitación anticipada de gasto (código de procedemento MR451B).
Axencia Galega de Desenvolvemento Rural — III. Outras disposicións — 10/06/2025

O día 20 de maio de 2025 a directora xeral da Axencia Galega de Desenvolvemento Rural asina a resolución pola que se conceden as axudas convocadas en virtude da Resolución do 19 de decembro de 2024 pola que se establecen as bases reguladoras das axudas á conservación da contorna paisaxística e loita contra a erosión nos viñedos da Ribeira Sacra e se convocan para o ano 2025 (DOG núm. 250, do 30 de decembro de 2024).
De conformidade co establecido no artigo 12 da dita resolución, publicaranse no
Diario Oficial de Galicia
de conformidade co artigo 45 da Lei 39/2015, do 1 de outubro, do procedemento administrativo común das administracións públicas, as resolucións de concesión e denegación das axudas e producirán os efectos de notificación.
Por outra parte, de conformidade co establecido no artigo 17 da Lei 1/2016, do 18 de xaneiro, de transparencia e bo goberno e no artigo 15 da Lei 9/2007, do 13 de xuño, de subvencións de Galicia, os órganos administrativos concedentes publicarán no
Diario Oficial de Galicia
as subvencións concedidas con expresión da convocatoria, o programa e o crédito orzamentario a que se imputen, o beneficiario, a cantidade concedida e a finalidade ou finalidades da subvención.
Primeiro. Publicar a concesión das subvencións ás persoas solicitantes pertencentes á denominación de orixe protexida Ribeira Sacra convocadas para o ano 2025, que se relacionan no anexo I.
Segundo. Publicar a desestimación das solicitudes de subvención relacionadas no anexo II polos motivos indicados.
Terceiro. Publicar o remate do procedemento por desistencia para as solicitudes rela- cionadas no anexo III.
Cuarto. Informar dos seguintes aspectos:
1. Norma reguladora da convocatoria: Resolución do 19 de decembro de 2024 pola que se establecen as bases reguladoras das axudas á conservación da contorna paisaxística e loita contra a erosión nos viñedos da Ribeira Sacra e se convocan para o ano 2025 mediante tramitación anticipada de gasto (código de procedemento MR451B).
2. Aplicación orzamentaria: 15.A1.712A-770.0 (código de proxecto 2025-00002) dos orzamentos da Axencia Galega de Desenvolvemento Rural para o ano 2025 e crédito orzamentario: 2.000.000 €.
3. Obxecto: establecer as bases reguladoras dunha liña de axudas destinada ás persoas viticultoras inscritas no rexistro do Consello Regulador da Denominación de Orixe (DOP) Ribeira Sacra, pola súa contribución á conservación da contorna paisaxística e loita contra a erosión, e proceder á súa convocatoria para o ano 2025.
4. Réxime das axudas: estas axudas outorgaranse ao abeiro do disposto no Regulamento (UE) nº 1408/2013 da Comisión, do 18 de decembro, relativo á aplicación dos artigos 107 e 108 do Tratado de funcionamento da Unión Europea ás axudas
de minimis
no sector agrícola (DOUE nº L 352, do 24.12.2013), modificado polo Regulamento (UE) nº 2024/3118 da Comisión, do 10 de decembro (DOUE L, do 13.12.2024), e quedarán condicionadas polo establecido na normativa comunitaria sobre esta materia.
O procedemento de concesión destas axudas tramitarase en réxime de concorrencia non competitiva, de acordo co establecido na Lei 9/2007, do 13 de xuño, de subvencións de Galicia, que no seu artigo 19.2 establece que as bases reguladoras das convocatorias de axudas poderán exceptuar do requisito de fixar unha orde de prelación entre as solicitudes presentadas que reúnan os requisitos establecidos cando, polo obxecto e a finalidade da subvención, non sexa necesario realizar a comparación e a prelación das solicitudes presentadas nun único procedemento ata o esgotamento do crédito orzamentario.
5. Persoa beneficiarias: as persoas físicas e xurídicas viticultoras no ámbito da denominación de orixe protexida Ribeira Sacra, que teñan a condición de persoa viticultora, e que estean inscrito como tal nos rexistros do Consello Regulador que xestiona a DOP Ribeira Sacra á data de publicación da Resolución da convocatoria no
Diario Oficial de Galicia
e que estean ao día no cumprimento das súas obrigas tributarias e fronte á Seguridade Social e non ter pendente de pagamento ningunha outra débeda coa Administración pública de Galicia.
6. Xustificación: non se precisa prazo de xustificación da subvención por parte da persoa beneficiaria. A xustificación da subvención opera de maneira automática coa comprobación dos requisitos de admisibilidade das persoas solicitantes da axuda, e coa certificación emitida polo Consello Regulador que xestiona a DOP Ribeira Sacra.
7. Recursos administrativos: contra esta resolución, que pon fin á vía administrativa, cabe interpor recurso potestativo de reposición ante o Consello de Dirección da Axencia Galega de Desenvolvemento Rural, no prazo dun mes, contado a partir do día seguinte ao da publicación desta resolución no
Diario Oficial de Galicia
de conformidade co establecido no artigo 124 da Lei 39/2015, do 1 de outubro, do procedemento administrativo común das administracións públicas (BOE núm. 236, do 2.10.2015).
Tamén se poderá interpoñer directamente, recurso contencioso-administrativo ante a Sala do Contencioso-Administrativo de Santiago de Compostela, ao abeiro do artigo 10.1.a) da Lei 29/1998, do 13 de xullo, reguladora da xurisdición contencioso-administrativa, no prazo de dous meses contados desde o día seguinte ao da citada publicación no
Diario Oficial de Galicia
.
Santiago de Compostela, 22 de maio de 2025